b'\n_START_ARTICLE_\nArare\n_START_SECTION_\nPalvelus\n_START_PARAGRAPH_\nAlus l\xc3\xa4hti 18. marraskuuta 1941 Saekista Etorofuun Kuriileille p\xc3\xa4\xc3\xa4llikk\xc3\xb6n\xc3\xa4\xc3\xa4n Ogata Tomoe. Se kuului 2. laivaston 2. h\xc3\xa4vitt\xc3\xa4j\xc3\xa4laivueen 18. h\xc3\xa4vitt\xc3\xa4j\xc3\xa4viirikk\xc3\xb6\xc3\xb6n, jonka muut alukset olivat Shiranui, Kager\xc5\x8d ja Kasumi. Osasto saapui 1. h\xc3\xa4vitt\xc3\xa4j\xc3\xa4laivueen kanssa m\xc3\xa4\xc3\xa4r\xc3\xa4np\xc3\xa4\xc3\xa4h\xc3\xa4ns\xc3\xa4 22. marraskuuta._NEWLINE_Keisarillisen Japanin laivaston hy\xc3\xb6k\xc3\xa4tess\xc3\xa4 Pearl Harboriin alus oli sijoitettuna Etorofuun Kuriileille, mist\xc3\xa4 se purjehti liittyen amiraali Nagumon lentotukialusosaston suojueeseen 7. joulukuuta. Alus suojasi osastoon liitettyj\xc3\xa4 tankkereita, mist\xc3\xa4 teht\xc3\xa4v\xc3\xa4st\xc3\xa4 se palasi my\xc3\xb6hemmin Nagumon laivasto-osastoon. Alus palasi 24. joulukuuta Kureen._NEWLINE_Alus suojasi 8.\xe2\x80\x9314. tammikuuta 1942 viirikk\xc3\xb6ns\xc3\xa4 mukana lentotukialusosaston Japanista Trukille, mist\xc3\xa4 osasto jatkoi edelleen Rabauliin 20. tammikuuta. Se suojasi 23. tammikuuta 1942 lentotukialuksia Akagi ja Kaga Rabaulin ja Kaviengin maihinnousuissa, mist\xc3\xa4 Arare palasi viirikk\xc3\xb6ns\xc3\xa4 mukana 27. tammikuuta Trukille. Alus suojasi 1.\xe2\x80\x938. helmikuuta Yhdysvaltain laivastoa takaa-ajavia lentotukialuksia. Alus l\xc3\xa4hti 9. helmikuuta Akigumon kanssa merelle suojaten Zuikakua, joka l\xc3\xa4hti Palaun kautta Yokosukaan, jonne alukset saapuivat 13. helmikuuta. Arare oli seuraavan kuukauden koulutettavana ja partioimassa Japanissa._NEWLINE_Alus l\xc3\xa4hti 17. maaliskuuta Yokosukasta Kager\xc5\x8dn ja Akigumon kanssa suojaten Sh\xc5\x8dkakua ja Zuikakua Staring-baai\xe2\x80\x99hin Sulawesiin Alankomaiden It\xc3\xa4-Intiaan, jonne osasto saapui 24. maaliskuuta. Arare l\xc3\xa4hti viirikk\xc3\xb6ns\xc3\xa4 mukana 27. maaliskuuta suojaten lentotukialusosastoa Intian valtamerelle teht\xc3\xa4v\xc3\xa4\xc3\xa4 iskua varten. Osaston isketty\xc3\xa4 5. huhtikuuta Colomboon ja 9. huhtikuuta Trincomaleehen alus palasi 23. huhtikuuta Kureen, jossa se siirrettiin telakalle._NEWLINE_Alus l\xc3\xa4hti viirikk\xc3\xb6ns\xc3\xa4 ja 2. h\xc3\xa4vitt\xc3\xa4j\xc3\xa4laivueen mukana 21. toukokuuta Kuresta Saipanille, jonne ne saapuivat 25. toukokuuta. Alus l\xc3\xa4hti viirikk\xc3\xb6ns\xc3\xa4 mukana Saipanilta 3. kes\xc3\xa4kuuta suojaten joukkojenkuljetussaattuetta, miss\xc3\xa4 teht\xc3\xa4v\xc3\xa4ss\xc3\xa4 se oli Midwayn taistelun aikana. Taistelun j\xc3\xa4lkeen alus suojasi 17.\xef\xbf\xbd\xe2\x80\x9323. kes\xc3\xa4kuuta Kumanon, Suzuyan ja Nichieimarun Trukilta Kureen._NEWLINE_Alus l\xc3\xa4hti 28. kes\xc3\xa4kuuta Kasumin ja Shiranuin kanssa suojaamaan t\xc3\xa4ydennysmatkalla olevan Chiyodan Yokosukasta Aleuteille Kiskalle, jonne ne saapuivat 4. hein\xc3\xa4kuuta. Ollessaan seuraavana p\xc3\xa4iv\xc3\xa4n\xc3\xa4 noin seitsem\xc3\xa4n merimailia Kiskan it\xc3\xa4puolella, aluksen keskilaivaan osui Yhdysvaltain laivaston sukellusvene USS Growlerin laukaisema torpedo. Alus upposi vieden mukanaan 104 merimiest\xc3\xa4. Shiranui pelasti aluksen p\xc3\xa4\xc3\xa4llik\xc3\xb6n Ogatan sek\xc3\xa4 42 eloonj\xc3\xa4\xc3\xa4nytt\xc3\xa4. Arare poistettiin alusluettelosta 31. hein\xc3\xa4kuuta 1942.'